b'\n_START_ARTICLE_\nSviestin\xc4\x97 arbata\n_START_PARAGRAPH_\nSviestin\xc4\x97 arbata, arba po cha (tibet. \xe0\xbd\x96\xe0\xbd\xbc\xe0\xbd\x91\xe0\xbc\x8b\xe0\xbd\x87\xe0\xbc\x8b )\xc2\xa0\xe2\x80\x93 g\xc4\x97rimas, gaminamas i\xc5\xa1 arbatmed\xc5\xbeio lap\xc5\xb3, jako pieno sviesto ir druskos. Populiariausias Tibete, Butane ir pietvakari\xc5\xb3 Kinijoje.\n_START_SECTION_\nIstorija\n_START_PARAGRAPH_\nPagal turimus istorinius duomenis, \xc5\xa1i arbata Tibete prad\xc4\x97ta naudoti dar prie\xc5\xa1 X a. Ma\xc5\xbedaug nuo XIII a. ji jau buvo i\xc5\xa1plitusi visame Tibete. Kra\xc5\xa1t\xc4\x85 prad\xc4\x97jus valdyti Dalai Lamoms, sviestin\xc4\x97 arbata tapo vald\xc5\xbeios monopoliu. \xc5\xa0iais laikais j\xc4\x85 gaminti ir pardavin\xc4\x97ti jau oficialiai leid\xc5\xbeiama visiems, ta\xc4\x8diau pagrindin\xc4\x97 prekiautoja vis dar yra vyriausyb\xc4\x97.\n_START_SECTION_\nParuo\xc5\xa1imas\n_START_PARAGRAPH_\nTradici\xc5\xa1kai arbata ruo\xc5\xa1iama verdant arbatmed\xc5\xbeio lapus ma\xc5\xbedaug pus\xc4\x99 dienos, kol vanduo tampa tamsiai rudas. Tuomet jis nuko\xc5\xa1iamas ir supilamas \xc4\xaf cilindrus su \xc5\xa1vie\xc5\xbeiu jako sviestu bei druska, sukratomas. Gautas tir\xc5\xa1to aliejaus konsistencijos skystis patiekiamas mediniuose duben\xc4\x97liuose, arbatos puodeliuose arba stiklin\xc4\x97se._NEWLINE_Yra \xc4\xafvairi\xc5\xb3 \xc5\xa1io paruo\xc5\xa1imo b\xc5\xabdo variacij\xc5\xb3. Kartais naudojama ir \xc5\xa1iek tiek sodos.\n_START_SECTION_\nNaudojimas\n_START_PARAGRAPH_\nSviestin\xc4\x97 arbata yra labai paplitusi Tibete. Tradici\xc5\xa1kai ji yra geriama kiekvien\xc4\x85 ryt\xc4\x85 prie\xc5\xa1 darb\xc4\x85, ja vai\xc5\xa1inami sve\xc4\x8diai ir pan., taip pat ji geriama kaip kasdieninis g\xc4\x97rimas. Paplitusi ir tarp klajokli\xc5\xb3. Ji yra labai kaloringa, suteikia energijos, sviesto riebalai saugo l\xc5\xabpas nuo sud\xc5\xbei\xc5\xabvimo._NEWLINE_Pagal paprot\xc4\xaf arbata geriama retais dideliais gurk\xc5\xa1niais, ir po kiekvieno gurk\xc5\xa1nio \xc5\xa1eimininkas sve\xc4\x8diams v\xc4\x97l pripildo puodel\xc4\xaf. Taip sve\xc4\x8diai arbatos niekada nei\xc5\xa1geria iki dugno, indas nuolat b\xc5\xabna pilnas. Priimta, kad iki dugno sve\xc4\x8dias arbat\xc4\x85 i\xc5\xa1geria tik prie\xc5\xa1 i\xc5\xa1eidamas._NEWLINE_Taip pat sviestin\xc4\x97 arbata naudojama kaip pada\xc5\xbeas kartu su tibetieti\xc5\xa1ku valgiu\xc2\xa0\xe2\x80\x93 tsampa._NEWLINE_\xc5\xa0iuo metu pardavin\xc4\x97jamas ir arbatos koncentratas. Jis atskied\xc5\xbeiamas vandeniu ir sumai\xc5\xa1omas su sviestu bei druska prie\xc5\xa1 pat vartojim\xc4\x85 specialioje medin\xc4\x97je mai\xc5\xa1ykl\xc4\x97je.'